ผู้โดยสารหาย 90% คิง เพาเวอร์ ปิดร้านปลอดภาษีในสุวรรณภูมิชั่วคราว 
ร้านจำหน่ายสินค้าปลอดภาษี คิง เพาเวอร์ ท่าอากาศยานสุวรรณภูมิ ขอปิดชั่วคราว ให้พนักงานขนของออก หลัง โควิด-19 ระบาดลามทั่วโลก จำนวนผู้โดยสารลดลงกว่า 90% ขณะที่ด่านควบคุมโรคฯ สั่งผู้โดยสารขาเข้าที่มีไข้สูง 17 คน กักตัว 14 วันวันที่ 1 เม.ย. บรรยากาศภายในท่าอากาศยานสุวรรณภูมิ ผู้สื่อข่าวรายงานว่า ภายหลังจากจำนวนผู้โดยสาร ที่เดินทางมาใช้บริการที่ท่าอากาศยานสุวรรณภูมิ ทั้งผู้เดินทางเข้าประเทศไทย และผู้เดินทางออกไปต่างประเทศ มีจำนวนลดน้อยลงมากกว่า 90% เมื่อเทียบกับช่วงเวลาเดียวกันกับปี 2562ส่งผลให้ร้านค้าต่างๆ ที่ให้บริการภายในอาคารผู้โดยสาร ทยอยปิดร้านลงชั่วคราว โดยเฉพาะร้านจำหน่ายสินค้าปลอดภาษีของคิง เพาเวอร์ ได้มีการปิดการจำหน่ายสินค้าภายในสนามบินเป็นชั่วคราว โดยให้พนักงานทยอยเก็บของออกสนามบิน พร้อมกับขึ้นป้ายขออภัยในความไม่สะดวกส่วนที่อาคารผู้โดยสารท่าอากาศยานสุวรรณภูมิ ศูนย์ปฏิบัติการภาวะฉุกเฉินท่าอากาศยานสุวรรณภูมิ รายงานผลการดำเนินงานคัดกรองผู้โดยสารตามมาตรการป้องกันการแพร่ระบาดของเชื้อไวรัสโควิด-19 ประจำวันที่ 31 มี.ค.ที่ผ่านมา ว่า ด่านควบคุมโรคติดต่อระหว่างประเทศ ท่าอากาศยานสุวรรณภูมิ ได้ดำเนินการคัดกรองผู้โดยสารขาเข้าระหว่างประเทศ จำนวนทั้งสิ้น 1126 คน จากเที่ยวบินระหว่างประเทศ 59 เที่ยวบิน ในจำนวนนี้เป็นผู้โดยสารที่เดินทางมาจากประเทศเกาหลีใต้ มีจำนวนผู้โดยสารทั้งสิ้น 122 คน โดยเป็นผู้โดยสารคนไทยจำนวน 121 คน ซึ่งในจำนวนนี้มีผู้โดยสารที่เป็นแรงงานไทยที่เดินทางมาจากประเทศเกาหลีใต้ ที่มีวีซ่าการเดินทางหมดอายุ จำนวน 62 คน ไม่พบผู้โดยสารรายใดเข้าเกณฑ์ต้องสงสัยติดเชื้อไวรัสโควิด-19แต่พบว่า มีผู้โดยสารคนไทยที่เดินทางจากประเทศรัสเซีย 8 คน ผู้โดยสารคนไทยเดินทางมาจากประเทศอังกฤษ 1 คน และผู้โดยสารคนไทยที่เดินทางมาจากประเทศสหรัฐอาหรับเอมิเรตส์ 8 คน รวม 17 คน มีไข้ระหว่างเดินทาง จึงมีการเก็บตัวอย่างส่งตรวจ ซึ่งผลตรวจไม่พบเชื้อ สามารถเดินทางกลับภูมิลำเนาได้ แต่ต้องกักตัวอยู่ที่บ้านเพื่อเฝ้าดูอาการ 14 วัน สำหรับการดำเนินการคัดกรองผู้โดยสารขาออก จำนวนทั้งสิ้น 4334 คน ไม่พบผู้โดยสารรายใดเข้าเกณฑ์ต้องสงสัยติดเชื้อไวรัสโควิด-19ต่อมา เวลา 14.00 น. ที่อาคารสำนักงานท่าอากาศยานสุวรรณภูมิ Mr.Li Chunlin กงสุลใหญ่ ผู้แทนสถานเอกอัครราชทูตสาธารณรัฐประชาชนจีนประจำประเทศไทย ได้นำหน้ากากอนามัยจำนวน 10000 ชิ้น มามอบให้ น.ท.สุธีรวัฒน์ สุวรรณวัฒน์ ผู้อำนวยการท่าอากาศยานสุวรรณภูมิ และนายกฤติยา ก้อนทอง รองผู้อำนวยการท่าอากาศยานสุวรรณภูมิ (สายปฏิบัติการ 2) เพื่อนำไปแจกจ่ายให้แก่เจ้าหน้าที่ที่ปฏิบัติงานภายในท่าอากาศยานสุวรรณภูมิ เพื่อป้องกันการแพร่ระบาดจากการติดเชื้อไวรัสโควิด-19 และร่วมกันเป็นส่วนหนึ่งในการช่วยให้คนไทยผ่านวิกฤตการณ์ครั้งนี้.
ร้านจำหน่ายสินค้าปลอดภาษี คิง เพาเวอร์ ท่าอากาศยานสุวรรณภูมิ ขอปิดชั่วคราว ให้พนักงานขนของออก หลังโควิด-19ระบาดลามทั่วโลก จำนวนผู้โดยสารลดลงกว่า90% ขณะที่ด่านควบคุมโรคฯ สั่งผู้โดยสารขาเข้า
โควิด-19,ไวรัสโคโรนา,COVID-19,โควิด 19 ในไทย,คิง เพาเวอร์,สนามบินสุวรรณภูมิ ผู้ติดเชื้อ,ข่าวทั่วไป